Peter Skaarup (DF), 1998-12-10:
Desværre har denne debat ikke vist sig at resultere i konkrete løfter hverken fra regeringen eller fra venstrefløjen eller fra Kristeligt Folkeparti eller i, at vi kan få strammet op på straffelovsovertrædelserne her i landet, altså at vi kan øget strafferammerne specielt for den grovere voldskriminalitet.
Det er selvfølgelig meget uheldigt, og vi i Dansk Folkeparti er meget kede af, at det ikke kan lade sig gøre at samle et flertal for allerede nu at sørge for, at strafferammerne bliver forhøjet for voldskriminalitet.
Vi har heller ikke fået noget klart svar fra justitsministeren på, om justitsministeren vil sørge for, at det ikke skal være inden for 24 timer, at voldsofferet skal anmelde forbrydelsen.
Så det er fortsat sådan, at man ikke kan få erstatning, hvis man ikke anmelder forholdet inden for 24 timer.
Justitsministeren vil først høre en række andre instanser, før han tager stilling.
Og det er altså problematisk for folkestyret, at vi har en minister, som ikke vil tage politisk stilling til et sådant forslag fra Landsforeningen Hjælp Voldsofre, som det burde være nemt at tage stilling til.
Vi har heller ikke fået noget klart svar på, om Justitsministeriet vil sørge for den synlighed i gadebilledet fra politiets side, som er meget vigtig, specielt de steder hvor der er sorte pletter med hensyn til voldskriminalitet.
Dér har vi ikke fået noget klart svar på, om justitsministeren vil sikre, at det politiforlig, der skal indgås her i det nye år, kommer til at indeholde øgede bevillinger til politiet på det område, og det er selvfølgelig også beskæmmende for os at se.
Det startede dog med, at justitsministeren afslutningsvis i sin tale sagde, at vi trods alt havde haft en god debat.
Og vi vil da også for Dansk Folkepartis vedkommende sige, at vi har haft en god debat på den måde, at der i hvert fald fra en række borgerlige partiers side har været støtte til det synspunkt, at vi skal have strammet gevaldigt op på det her område, og at tallene dokumenterer, at volden er stigende.
Men det har der altså været et klart ønske om at modbevise fra regeringens side, og vi var jo godt på vej til at skulle vedtage et forslag til vedtagelse herinde, som gik på, at volden rent faktisk var faldende, men det har man trods alt ikke fået igennem fra regeringens side.
I det store og hele må man erkende, at vi har en situation i Danmark, hvor gadebander florerer i stigende omfang.
Det viser den rapport om gadebandekriminaliteten, som politiet er kommet med, med al ønskelig tydelighed er tilfældet, og det efterlyser vi altså fortsat initiativer til at bekæmpe fra regeringens side.
Vi må erkende, at regeringen på det her område ligesom dens støttepartier på venstrefløjen er meget slap, men vi må håbe, at tiden kæmper for de synspunkter, vi har, og at vi på den anden side af næste folketingsvalg kan få en ny regering, som helt anderledes håndfast vil afhjælpe det store problem, der er med hensyn til retsbevidstheden i befolkningen, som altså ikke stoler på, at lovgivningen er i overensstemmelse med dens retsbevidsthed.
Derfor er det vores indstilling i Dansk Folkeparti, at man om et øjeblik skal støtte den vedtagelse, der kommer fra Venstre og De Konservative, Dansk Folkeparti, CD og Fremskridtspartiet, og vi håber på, at der i sidste ende er medlemmer herinde, som trods alt vil følge deres hjerte og stemme for den vedtagelse.